अपराध जगत में शामिल होने के साथ ही उसने अपने क्राइम ग्राफ को आगे बढ़ाया. सबसे पहले 2006 में राजस्थान के डीडवाना में जीवनराम गोदारा की गोलियों से भूनकर हत्या करने के बाद वह सुर्खियों में आया. सीकर के गोपाल फोगावट हत्याकांड को भी आनंद पाल ने ही अंजाम दिया. गोदारा और फोगावट की हत्या करने का मामला समय-समय पर विधानसभा में गूंजता रहा है. 29 जून 2011 को आनंद पाल ने सुजानगढ़ में भोजलाई चौराहे पर गोलियां चलाकर तीन लोगों को घायल कर दिया. आनंदपाल लूट, डकैती, गैंगवार, हत्या जैसे दो दर्जन मामलों में वांछित था. आनंदपाल जब जेल में बंद था तब तीन सितंबर, 2015 में पेशी के दौरान नशीली मिठाई खिलाकर वह जेल से भाग गया था. उसके बाद इसी 24 जून को पुलिस एनकाउंटर में आनंदपाल मारा गया.